Arbeids- og sosialdepartementet

V/ statsråd Robert Eriksson

Postboks 8019 Dep

0030 Oslo Oslo, 10.03.2015

**I forbindelse med at Arbeids- og sosialdepartementet har sendt ut en høring vedrørende endring av rundskriv § 10-7 Bokstav b – Høreapparat og tinnitusmasker (vedlegg 1), ser Norsk Audiografforbund det som nødvendig å informere statsråd Robert Eriksson, om hvilke negative konsekvenser foreslåtte endringer kan medføre for hørselsomsorgen i Norge.**

Hørselsomsorgen i Norge bærer i dag preg av følgende utfordringer:

* Lange ventelister ved både offentlige høresentraler og hos avtalespesialister
* Lang reisevei til nærmeste offentlige høresentral eller avtalespesialist
* Dårlig oppfølging av høreapparatbrukere under og etter utprøvning av høreapparat
* Økt antall sykmeldinger og uføretrygdede som følge av nedsatt hørselsevne
* Lav tilgang på forebyggende hørselstiltak til den normalthørende befolkningen
* Dårlig tilrettelegging for hørselsfaglig kompetanse ut i kommunene
* Stadig flere får nedsatt hørsel som følge av alderdom eller støypåvirkning
* Det opprettes ikke flere offentlig audiografstillinger ved offentlige høresentraler
* Avtalespesialistene stimuleres ikke til å ansette flere audiografer pga lav inntjening på utløsende takster
* Det er ikke opprettet direkteoppgjørsavtale via HELFO for audiografer som ønsker å etablere seg privat eller kommunalt
* Audiografene som yrkesgruppe er underlagt spesialisthelsetjenesten

Den norske modellen for hørselsomsorg er forbilledlig på følgende punkter:

* NAV dekker digitale høreapparater hvert 6. år for mennesker som har behov (hovedregel)
* NAV dekker tilleggsutstyr til høreapparat og andre hørselstekniske hjelpemidler.
* Bruker betaler fastlagt egenandel ved konsultasjon hos offentlig høresentral og avtalespesialist.

Likevel viser forskning og erfaring at mange hørselshemmede ikke får optimal utbytte av sine høreapparater om de i det hele tatt tas i bruk. Hovedårsaken er dårlige oppfølgingsrutiner og lite tilgang på hørselsfaglig kompetanse i nærmiljøet. Konsekvensene er store samfunnsøkonomiske kostnader gjennom sykmeldinger og tidligere uføretrygd. Danske Uhørt (2006) konkluderte med en årlig samfunnskostnad på 4,6 milliarder danske kroner som en følge av ubehandlede hørselstap i aldersgruppen 50-64 år. Dette er direkte sammenlignbart med Norge anno 2015. I tillegg opplever mange eldre med ubehandlede hørselstap utrygghet i forhold til omgivelsene, noe som kan føre til økt hjelpebehov og en forkortet hjemmebotid.

Dette er kort forklart dagens status i hørselsomsorgen i Norge. Helsevesenets manglende vilje til å utvide antall audiografstillinger har dannet grobunn for alternative løsninger. Flere audiografer har dermed etablert egne klinikker som frittstående audiografer. Avtalespesialister har i over 30 år inngått samarbeidsavtaler med disse. Nærmere 40 audiografer jobber i dag mer eller mindre som frittstående audiografer, og de aller fleste er tilknyttet avtalespesialist. Dette betyr at pasienten gjennomgår nødvendig ØNH-undersøkelse hos avtalespesialisten, som også står for rekvirering av høreapparater. Tilpasning av høreapparater gjennomføres av tilknyttet frittstående audiograf, som ofte er etablert ute i distriktet. Disse audiografene har foreløpig ikke hatt mulighet til å inngå noen avtale med det offentlige, dermed må pasienten dekke disse konsultasjonene selv. Eneste form for offentlig støtte har vært at NAV har dekket utgiftene til enkle reparasjoner og til avstøp av øreganger. Dette til tross for at disse audiografene faktisk sparer samfunnet for store summer daglig

med tanke på kortere reisetid for brukere (og ev. pårørende som følger) som igjen gir mindre tapt arbeidstid og lavere reiseutgifter.

Ordningen med frittstående audiografer har nå fungert i mange år, men dessverre ønsker ikke alle aktører at denne ordningen skal få bestå. Regionale helseforetak hevder at avtalespesialist må ha audiograf under samme tak for at de skal kunne praktisere høreapparatformidling. I mellomtiden vokser ventelistene, mange offentlige høresentraler har ventelister på nærmere 1 år eller mer, og med kommende eldrebølge blir det ikke bedre. Norsk Audiografforbund har i mange år jobbet for at audiografene skal kunne praktisere yrket på en selvstendig basis. Ifølge CEN-standarden NS-EN 15927:2010 er en høreapparatformidler definert som: “person med audiologisk kompetanse som arbeider med hørselsutredning, og som velger ut, tilpasser og leverer ut hørepparatsystemer og yter rehabiliteringstjenester til personer med hørselstap”. Denne beskrivelsen passer godt på norske audiografer.

Det er derfor beklagelig at Arbeids- og sosialdirektoratet i forbindelse med nytt høreapparatanbud, nå kommer med forslag til endring av rundskriv §10-7 Bokstav b- høreapparat og tinnitusmaskere, som utvilsomt vil påvirke nåværende hørselsomsorg i negativ retning. Det foreslås blant annet følgende endringer:

1. *Høreapparatformidler blir definert som høresentral eller avtalespesialist.*

I nåværende rundskriv, kan frittstående audiografer, definere seg som lokale høreapparatformidlere. De kan dermed utløse Takst1-reparasjon på høreapparater, proppetakst fra NAV og inneha konsignasjonslager på høreapparater fra leverandører.

1. Argumentasjonen er som følger angående § 2 Stønadsomfang:

*I avsnitt «Reparasjon» fremgår det at det nå er kun høresentraler og avtalespesialister kan sende faktura til NAV for enkle reparasjoner. Det innebærer at frittstående audiografer ikke lenger kan sende faktura direkte til NAV for slike reparasjoner. Vi ønsker ikke at frittstående audiografer som ikke har avtale, verken med NAV eller regionale helseforetak, skal kunne fakturere slike reparasjoner.*

Gjennom endring av definisjonen på høreapparatformidler, kan ikke frittstående audiografer lengre utløse Takst1-reparasjon og Proppetakst (Sistnevnte blir fjernet helt) direkte til NAV. Frittstående audiografer kan i følge forslag til ny forskrift fortsatt gjennomføre denne typen arbeid, men det er avtalespesialist eller offentlig høresentral som skal sende faktura med underbilag til NAV. Samtidig vil også avtalespesialist bli stående som økonomisk og juridisk ansvarlig for konsignasjonslager av høreapparater, som er bestilt av frittstående audiograf. Resultatet vil høyst trolig bli at avtalespesialister ikke vil inngå videre samarbeid med frittstående audiografer pga økte administrative kostnader og rutiner rundt f,eks fakturering av Takst1-reparasjon, samt at de blir pålagt et juridisk og økonomisk ansvar for konsignasjonslager som er bestilt av frittstående audiografer.

Dette betyr i praksis at mye av driftsgrunnlaget for frittstående audiografer faller bort, og at nærmere 40 frittstående audiografer står i fare for å måtte legge ned sin virksomhet. En audiograf, som jobber i 100 % - stilling, gjennomfører cirka 1500 konsultasjoner i løpet av et år. Bare i Midt-Norge, vil det tilsvare 30000 konsultasjoner pr år, som må flyttes over i andre behandlingskøer. RHF-ene vil bekrefte at deres kapasitet er sprengt, og at de ikke har mulighet til å utvide dagens antall audiografstillinger. Vi viser til sykehuset i Narvik der endatil en audiograf nylig ikke fikk fornyet sitt engasjement. Konsekvensene av den dårlige hørselsomsorgen, vil bli enda mer forsterket.

Eskil Bjørgan, overlege ved Namsos Høresentral gikk nylig ut i media og påpekte at pasientstrømmen gjorde at han ikke fikk prioritert barn og yrkesaktive (Vedlegg 2). Han ønsker å opprette samarbeidsavtaler med frittstående audiografer for å redusere de økende ventelistene, og for å sørge for at det blir mer tilgjengelig hørselsfaglig kompetanse ut i distriktene. I tillegg har temaet rundt hørselsomsorgen i Norge, nylig vært opp i spørretimen på Stortinget:

*«Torgeir Micaelsen (A) [11:48:19]:* *Vil helseministeren ta initiativ til også å se på alternative organiseringer for å bedre tilbudet til hørselshemmede i meldingen til Stortinget han selv har varslet?» Statsråd Bent Høie [11:49:24]: Jeg synes det høres ut som gode og fornuftige måter å jobbe på, og dette er også noe vi har som en generell tilnærming i det arbeidet vi nå gjør, nemlig betydningen av at også spesialistene og kompetansen som er i spesialisthelsetjenesten, brukes mer ute – ambulerende – både ved å møte pasienter og gi et tilbud lokalt, men også ved å jobbe opp mot de faggruppene som allerede jobber i kommunen, slik at en del av de oppgavene som en ikke nødvendigvis trenger en spesialist til å gjøre, kan løses av andre som allerede jobber i kommunehelsetjenesten, slik at en får en utveksling av kompetanseerfaring. Så dette er noe vi skal følge opp og se på.»*

Svaret statsråd Høie gir står i sterk kontrast til endringene som nå er forespeilet i omtalt rundskriv. Kjernen i dette er at dagens frittstående audiografer må gis muligheten til å inngå offentlige avtaler slik at de får den anerkjennelsen de fortjener. Norsk Audiografforbund har utarbeidet flere forslag til en nødvendig utvidelse av nåværende hørselsomsorg for å møte både nåværende og framtidens utfordringer (Vedlegg 3). Disse forslagene er tidligere sendt til representantene fra H/FrP i Helse- og Sosialkomiteen på Stortinget, og nå også til statsråd Bent Høie.

Rundskrivet trenger absolutt en modernisering, men ikke en som sterkt reduserer dagens kapasitet og dermed sprenger ventelistene. Vi ønsker og håper med dette brevet at statsråd, Robert Eriksson, kan se på saken og gjøre sin egen vurdering. Vi anser det som lite hensiktsmessig å sparke beina under en næring som per i dag tjener befolkningen godt, er mangelvare og tjener et sterkt voksende behov.

Norsk audiografforbund mener at følgende tiltak må gjennomføres:

* Frittstående audiografer må defineres som høreapparatformidler i rundskrivet på lik linje med avtalespesialister og offentlig høresentraler
* Avtalespesialist står fortsatt som rekvirent av høreapparater, gjerne i samarbeid med frittstående audiograf.
* Ordning med Takst1 og Proppetakst videreføres, slik den utføres i dag.
* Arbeids- og inkluderingsdepartementet legger til rette for at audiografer kan søke om direkteoppgjørsavtale via HELFO.

Norsk Audiografforbund kommer til å vektlegge dette spesielt til andre høringsinstanser, bl.a. Hørselshemmedes Landsforbund. I tillegg vil vi sende inn eget høringssvar til Arbeids- og sosialdirektoratet. Vi ser behovet for drahjelp fra flere parter for å unngå at en hel næring settes i fare. Vi er i den forbindelse åpen for å delta i møte med statsråd, Robert Eriksson, for å diskutere saken videre, og gjerne før høringsfristen går ut 1. mai 2015.

Med vennlig hilsen

Håvard Ottemo Paulsen Jorid Løkken

Leder Nestleder

Norsk Audiografforbund Norsk Audiografforbund